রোহিত ভাই চাপে ফেলে দিয়েছেন, কেন বললেন সূর্য?

ওয়েব ডেস্ক: ইডেন গার্ডেন্সে (Eden Gardens) টি২০ সিরিজের প্রথম ম্যাচে ইংল্যান্ডকে উড়িয়ে দিয়েছে ভারত। সূর্যকুমার যাদবের (Surya Kumar Yadav) অধিনায়কত্বে তরুণ দল অশ্বমেধের ঘোড়ার মতো ছুটছে। ২০২৬ সালে টি২০ বিশ্বকাপ (T20 World Cup 2026), যা যুগ্মভাবে আয়োজিত হবে ভারত ও শ্রীলঙ্কায়। সেই বিশ্বকাপে ভারতের সম্ভাবনা কতটা? এই প্রশ্নে ২০২৪ টি২০ বিশ্বকাপ জয়ী অধিনায়ক রোহিত শর্মার (Rohit Sharma) নাম নাম করলেন ‘স্কাই’।

সূর্য বললেন, “২০২৪-এ বিশ্বকাপ জিতে রোহিত ভাই আমাদের চাপে ফেলে দিয়েছেন।” ১১ বছর পর আইসিসি ট্রফির খরা কাটিয়েছিল রোহিত শর্মার নেতৃত্বাধীন টিম ইন্ডিয়া। বিশ্বকাপ জিতেছিল ১৩ বছর পর। একবার বিশ্বকাপ জিতলে পরের সংস্করণে সেই দলের চাপ এমনিতেই বেড়ে যায়। তার উপর ২০২৬ বিশ্বকাপের বড় অংশ হবে ভারতে, ফলে সূর্যদের বাড়তি চাপ থাকবে।

আরও পড়ুন: ফের ব্যর্থ রোহিত-যশস্বী, মুম্বইকে টানলেন ‘লর্ড’ শার্দূল

ট্রফি জয়ই সূর্যকুমারের কাছে সাফল্যের একমাত্র সংজ্ঞা নয়। এক্ষেত্রে মহেন্দ্র সিং ধোনির (Mahendra Singh Dhoni) দর্শনে বিশ্বাস করেন তিনি। সূর্য বলেন, “এটা দলগত খেলা। তাই আমরা একসঙ্গে যা যা করি, যে যে নিয়ম ঠিক করি, তার জন্য যা যা অনুশীলন করি, যা যা আলোচনা করি, তাই আমাদের কাছে সাফল্য। তারপরে যা হয়, মাহি ভাইয়ের কথায় তা হল বাই-প্রোডাক্ট। আমার কাছে জার্নিতে ছোট ছোট লক্ষ্য পূরণ হল সাফল্য, সমস্ত বাক্সে টিকচিহ্ন পড়লেই আমরা সাফল্য পাব।”

সূর্য আরও বলেন, “আমি শুধুমাত্র একজন অধিনায়ক হতে চাই না, নেতা হতে চাই। আমি বিশ্বাস করি, যদি দল হিসেবে আমরা কিছু অর্জন করতে চাই তাহলে সবাইকে এক সূত্রে বেঁধে থাকতে হবে। ছোট ছোট বিষয় নিয়ে আমি কথা বলে থাকি— যেমন মাঠে এবং মাঠের বাইরে ভালো অভ্যাস। যখন মাঠে নামি তখন সব ভুলে গিয়ে যা হচ্ছে তা উপভোগ করি।”